Document ID: 32008R0763

Reference:
13.8.2008
ET
Euroopa Liidu Teataja
L 218/14
EUROOPA PARLAMENDI JA NÕUKOGU MÄÄRUS (EÜ) nr 763/2008,
9. juuli 2008,
rahva ja eluruumide loenduste kohta
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 285 lõiget 1,
võttes arvesse komisjoni ettepanekut,
toimides asutamislepingu artiklis 251 sätestatud korras (1)
ning arvestades järgmist:
(1)
Komisjon (Eurostat) vajab piisavalt usaldusväärseid, üksikasjalikke ja võrreldavaid andmeid rahvastiku ja eluruumide kohta, et võimaldada ühendusel täita ülesandeid, mis talle on määratud, eelkõige asutamislepingu artiklitega 2 ja 3. Ühenduse tasandil tuleb tagada metoodika, mõistete ning statistiliste andmete ja metaandmete programmi piisav võrreldavus.
(2)
Perioodilised statistilised andmed rahvastiku ning üksikisikute peamiste perekondlike, sotsiaalsete, majanduslike ja eluasemetunnuste kohta on vajalikud teatavaid ühenduse valdkondi mõjutava regionaal-, sotsiaal- ja keskkonnapoliitika uurimiseks ja määratlemiseks. Eriti on vaja koguda üksikasjalikku teavet eluaseme kohta, et toetada erinevaid ühenduse tegevusi, nagu sotsiaalse kaasamise edendamine ning sotsiaalse ühtekuuluvuse jälgimine piirkondlikul tasandil või keskkonnakaitse ja energiatõhususe edendamine.
(3)
Võttes arvesse metoodika ja tehnoloogilisi arenguid, tuleks kindlaks teha parimad tavad ning tõhustada liikmesriikides loendusteks kasutatavaid andmeallikaid ja metoodikat.
(4)
Selleks et tagada liikmesriikide poolt esitatud andmete võrreldavus ja usaldusväärsete ülevaadete koostamine ühenduse tasandil, peaksid kasutatavad andmed puudutama sama võrdlusaastat.
(5)
Vastavalt käesoleva määruse sätete raamistikuks olevale nõukogu 17. veebruari 1997. aasta määrusele (EÜ) nr 322/97 ühenduse statistika kohta (2) on statistika vaja koostada kooskõlas erapooletuse põhimõttega, mis tähendab eelkõige objektiivsust ja teaduslikku sõltumatust, ning samuti läbipaistvuse, usaldusväärsuse, asjakohasuse, kulutasuvuse ja statistilise konfidentsiaalsuse põhimõtetega.
(6)
Konfidentsiaalsete statistiliste andmete edastamist reguleeritakse määrusega (EÜ) nr 322/97 ja nõukogu 11. juuni 1990. aasta määrusega (Euratom, EMÜ) nr 1588/90 konfidentsiaalsete statistiliste andmete Euroopa Ühenduste Statistikaametile edastamise kohta (3). Kõnealuste määruste kohaselt võetud meetmed tagavad konfidentsiaalsete andmete füüsilise ja loogilise kaitse ning tagavad, et ühenduse statistika koostamisel ja levitamisel ei esine andmete õigusvastast avalikustamist ega kasutamist mittestatistilistel eesmärkidel.
(7)
Liikmesriikide ja ühenduse statistikaasutused peaksid käesoleva määruse kohase ühenduse statistika koostamisel ja avaldamisel võtma arvesse põhimõtteid, mis on sätestatud nõukogu otsusega 89/382/EMÜ, Euratom (4) loodud statistikaprogrammi komitee poolt 24. veebruaril 2005. aastal vastu võetud Euroopa statistika tegevusjuhises, mis lisati komisjoni soovitusele siseriiklike ja ühenduse statistikaasustuste sõltumatuse, terviklikkuse ja vastutuse kohta.
(8)
Kuna käesoleva määruse eesmärke, nimelt rahvastiku ja eluruumide kohta võrreldava ja igakülgse ühenduse statistika kogumine ja koondamine, ei suuda liikmesriigid ühiste statistiliste tunnuste ja kvaliteedinõuete puudumise ning metoodika vähese läbipaistvuse tõttu piisavalt saavutada ja ühise statistilise raamistiku tõttu on neid parem saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
(9)
Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused (5).
(10)
Komisjonile tuleks eelkõige anda volitus kehtestada järgnevate võrdlusaastate kindlaksmääramise tingimused ning võtta vastu statistiliste andmete ja metaandmete programm. Kuna need on üldmeetmed ja nende eesmärk on muuta käesoleva määruse vähem olulisi sätteid, muu hulgas täiendades seda uute vähem oluliste sätetega, tuleb need vastu võtta vastavalt otsuse 1999/468/EÜ artiklis 5a sätestatud kontrolliga regulatiivmenetlusele.
(11)
Statistikaprogrammi komiteega on konsulteeritud vastavalt otsuse 89/382/EMÜ, Euratom artiklile 3,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesoleva määrusega kehtestatakse iga kümne aasta tagant toimuva põhjalike rahvastiku- ja eluruumiandmete kogumise ühised eeskirjad.
Artikkel 2
Mõisted
Käesolevas määruses kasutatakse järgmisi mõisteid:
a)
„rahvastik” – riigi, piirkonna ja kohalik elanikkond oma alalises elukohas võrdluskuupäeval;
b)
„eluase” – eluruumid ja hooned, nagu ka eluasemekorraldus ning rahvastiku ja eluruumide vaheline suhe võrdluskuupäeval riiklikul, piirkondlikul ja kohalikul tasandil;
c)
„hooned” – alalised hooned, mis sisaldavad inimestele elamiseks ette nähtud eluruume, ja tavaelamud, mis on mõeldud hooajaliseks või teiseseks kasutuseks või mis seisavad tühjalt;
d)
„alaline elukoht” – koht, kus inimene tavaliselt veedab igapäevase puhkeaja, olenemata ajutisest eemalolekust meelelahutuse, puhkuse, sõprade ja sugulaste külastamise, töö, ravi või palverännaku eesmärgil.
Alaliste elanikena käsitletakse ainult järgmisi kõnealuses geograafilises piirkonnas elavaid isikuid:
i)
neid, kes elasid enne võrdluskuupäeva oma alalises elukohas pidevalt vähemalt kaheteistkümne kuu jooksul, või
ii)
neid, kes saabusid oma alalisse elukohta viimase kaheteistkümne kuu jooksul enne võrdluskuupäeva eesmärgiga elada seal vähemalt üks aasta.
Kui punktis i või ii kirjeldatud tingimusi ei ole võimalik kindlaks teha, tähendab „alaline elukoht” seaduslikku või registreeritud elukohta;
e)
„võrdluskuupäev” – kooskõlas artikli 5 lõikega 1 kuupäev, millele vastava liikmesriigi andmed osutavad;
f)
„riiklik” – liikmesriigi territooriumisse puutuv;
g)
„piirkondlik” – NUTS 1., NUTS 2. ja NUTS 3. tasandisse puutuv, nagu on määratletud statistiliste territoriaalüksuste liigituses (NUTS), mis on kehtestatud Euroopa Parlamendi ja nõukogu määruse (EÜ) nr 1059/2003 (6) võrdluskuupäeval kehtivas versioonis;
h)
„kohalik” – kohalike haldusüksuste 2. tasandisse (LAU 2. tasand) puutuv;
i)
„rahva ja eluruumide loenduste olulised tunnused” – individuaalloendus, samaaegsus, universaalsus kindlaksmääratud territooriumil, väikest ala käsitlevate andmete kättesaadavus ja kindlaksmääratud sagedus.
Artikkel 3
Andmete esitamine
Liikmesriigid esitavad komisjonile (Eurostatile) riikliku, piirkondliku ja kohaliku tasandi andmed rahvastiku kohta, mis sisaldavad isikute, perekondade ja leibkondadega ning samuti eluasemega seotud kindlaksmääratud demograafilisi, sotsiaalseid ja majanduslikke näitajaid, nagu on sätestatud lisas.
Artikkel 4
Andmeallikad
1.   Liikmesriigid võivad statistika koostamisel toetuda mitmesugustele andmeallikatele, eelkõige:
a)
tavapärastele loendustele;
b)
registripõhistele loendustele;
c)
tavapäraste loenduste ja valikvaatluste kombinatsioonile;
d)
registripõhiste loenduste ja valikvaatluste kombinatsioonile;
e)
registripõhiste loenduste ja tavapäraste loenduste kombinatsioonile;
f)
registripõhiste loenduste, valikvaatluste ja tavapäraste loenduste kombinatsioonile ning
g)
asjakohastele uuringutele vahelduvate valimitega (jadaloendused).
2.   Liikmesriigid võtavad kõik andmekaitse nõuete täitmiseks vajalikud meetmed. Käesolev määrus ei mõjuta liikmesriikide endi andmekaitsealaseid õigusnorme.
3.   Liikmesriigid teatavad komisjonile (Eurostatile) käesoleva määruse kohaselt esitatud statistika mis tahes muudatustest või parandustest, samuti valitud andmeallikate ja metoodika mis tahes muudatustest hiljemalt üks kuu enne muudetud andmete avaldamist.
4.   Liikmesriigid tagavad, et käesoleva määruse nõuete täitmiseks kasutatavad andmeallikad ja metoodika vastavad võimalikult suurel määral artikli 2 punktis i määratletud rahva ja eluruumide loenduste olulistele tunnustele. Nad jätkavad püüdlusi selle nimel, et suurendada vastavust kõnealustele olulistele tunnustele.
Artikkel 5
Andmete edastamine
1.   Iga liikmesriik määrab kindlaks võrdluskuupäeva. Võrdluskuupäev jääb käesoleva määruse põhjal kindlaks määratud aastasse (võrdlusaasta). Esimene võrdlusaasta on 2011. aasta. Komisjon (Eurostat) määrab edasised võrdlusaastad vastavalt artikli 8 lõikes 3 osutatud kontrolliga regulatiivmenetlusele. Võrdlusaastad langevad iga kümnendi algusesse.
2.   Liikmesriigid esitavad komisjonile (Eurostatile) käesolevas määruses nõutud lõplikud, kinnitatud ja kokkuvõtlikud andmed ning metaandmed 27 kuu jooksul pärast võrdlusaasta lõppu.
3.   Komisjon (Eurostat) võtab vastavalt artikli 8 lõikes 3 osutatud kontrolliga regulatiivmenetlusele vastu edastatavate statistiliste andmete ja metaandmete programmi, et järgida käesoleva määruse nõudeid.
4.   Komisjon (Eurostat) võtab käesoleva määrusega nõutud andmete ning nende jaotuste tehnilised spetsifikatsioonid vastu vastavalt artikli 8 lõikes 2 osutatud regulatiivkomitee menetlusele.
5.   Liikmesriigid edastavad komisjonile (Eurostatile) kinnitatud andmed ja metaandmed elektroonilisel kujul. Komisjon (Eurostat) võtab vastavalt artikli 8 lõikes 2 osutatud regulatiivkomitee menetlusele vastu sobiva tehnilise vormingu, mida tuleb kasutada nõutud andmete edastamiseks.
6.   Artikli 4 lõike 3 kohase muudatuse või paranduse korral edastavad liikmesriigid muudetud andmed komisjonile (Eurostatile) hiljemalt muudetud andmete avaldamise kuupäeval.
Artikkel 6
Kvaliteedihindamine
1.   Käesolevas määruses kohaldatakse edastatavatele andmetele järgmisi kvaliteedihindamise näitajaid:
—
„asjakohasus” osutab statistika vastavusele kasutajate praegustele ja võimalikele vajadustele;
—
„täpsus” osutab hinnangute lähedusele tundmatutele õigetele väärtustele;
—
„õigeaegsus” on seotud ajavahemikuga võrdlusperioodi ja tulemuste kättesaadavaks tegemise vahel;
—
„kättesaadavus” ja „selgus” osutavad tingimustele ja korrale, mille alusel saavad kasutajad andmeid kätte ning neid kasutada ja tõlgendada;
—
„võrreldavus” osutab kohaldatavate statistiliste mõistete ja mõõtevahendite ning meetodite erinevuste mõju mõõtmisele, kui statistikat võrreldakse geograafiliste piirkondade, valdkondade või ajavahemike kaupa, ja
—
„sidusus” osutab andmete piisavusele, et neid andmeid saaks usaldusväärselt kombineerida erineval viisil ja erinevaks otstarbeks.
2.   Liikmesriigid esitavad komisjonile (Eurostatile) aruande edastatud andmete kvaliteedi kohta. Sellega seoses selgitavad liikmesriigid, mil määral valitud andmeallikad ja metoodika vastavad artikli 2 punktis i määratletud rahva ja eluruumide loenduste olulistele tunnustele.
3.   Lõikes 1 sätestatud kvaliteedihindamise näitajate kohaldamisel käesoleva määrusega hõlmatud andmetele määratletakse kvaliteediaruandeid puudutav kord ning nende struktuur vastavalt artikli 8 lõikes 2 osutatud regulatiivkomitee menetlusele. Komisjon (Eurostat) hindab edastatud andmete kvaliteeti.
4.   Komisjon (Eurostat) esitab koostöös liikmesriikide pädevate asutustega andmete ja metaandmete kvaliteedi tagamiseks väljatöötatud metoodikaalased soovitused, tunnustades eelkõige Euroopa Statistikute Konverentsi soovitusi rahva ja eluruumide 2010. aasta loenduste osas.
Artikkel 7
Rakendusmeetmed
1.   Järgmised käesoleva määruse rakendamiseks vajalikud meetmed võetakse vastu vastavalt artikli 8 lõikes 2 osutatud regulatiivkomitee menetlusele:
a)
käesoleva määrusega nõutud andmete ning nende jaotuste tehnilised spetsifikatsioonid, nagu on sätestatud artikli 5 lõikes 4;
b)
sobiva tehnilise vormingu vastuvõtmine, nagu on sätestatud artikli 5 lõikes 5, ning
c)
kvaliteediaruandeid puudutav kord ja nende struktuur, nagu on sätestatud artikli 6 lõikes 3.
2.   Järgmised käesoleva määruse rakendamiseks vajalikud meetmed, mille eesmärk on muuta käesoleva määruse vähem olulisi sätteid, täiendades seda, võetakse vastu vastavalt artikli 8 lõikes 3 osutatud kontrolliga regulatiivmenetlusele:
a)
võrdlusaastate kindlaksmääramine, nagu on sätestatud artikli 5 lõikes 1, ning
b)
statistiliste andmete ja metaandmete programmi vastuvõtmine, nagu on sätestatud artikli 5 lõikes 3.
3.   Arvesse võetakse põhimõtteid, et võetud meetmetest saadav kasu peab ületama nendega kaasnevad kulud ning et lisakulud ja -koormus peavad jääma mõistlikesse piiridesse.
Artikkel 8
Komiteemenetlus
1.   Komisjoni abistab statistikaprogrammi komitee.
2.   Käesolevale lõikele viitamisel kohaldatakse otsuse 1999/468/EÜ artikleid 5 ja 7, võttes arvesse selle otsuse artikli 8 sätteid.
Tähtajaks otsuse 1999/468/EÜ artikli 5 lõike 6 tähenduses kehtestatakse kolm kuud.
3.   Käesolevale lõikele viitamisel kohaldatakse otsuse 1999/468/EÜ artikli 5a lõikeid 1–4 ja artiklit 7, võttes arvesse selle otsuse artikli 8 sätteid.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 9. juuli 2008
Euroopa Parlamendi nimel
president
H.-G. PÖTTERING
Nõukogu nimel
eesistuja
J.-P. JOUYET
(1)  Euroopa Parlamendi 20. veebruari 2008. aasta arvamus (Euroopa Liidu Teatajas seni avaldamata) ja nõukogu 23. juuni 2008. aasta otsus.
(2)  EÜT L 52, 22.2.1997, lk 1. Määrust on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).
(3)  EÜT L 151, 15.6.1990, lk 1. Määrust on viimati muudetud määrusega (EÜ) nr 1882/2003.
(4)  EÜT L 181, 28.6.1989, lk 47.
(5)  EÜT L 184, 17.7.1999, lk 23. Otsust on muudetud otsusega 2006/512/EÜ (ELT L 200, 22.7.2006, lk 11).
(6)  ELT L 154, 21.6.2003, lk 1. Määrust on viimati muudetud Euroopa Parlamendi ja nõukogu määrusega (EÜ) nr 176/2008 (ELT L 61, 5.3.2008, lk 1).
LISA
Rahva ja eluruumide loendustega kogutavad andmed
1.
Isikute kohta kogutavad andmed
1.1.
Kohustuslikud andmed järgmiste geograafiliste tasandite puhul: NUTS 3, LAU 2
1.1.1.
Tuletamata andmed
—
Alaline elukoht
—
Sugu
—
Vanus
—
Seaduslik perekonnaseis
—
Sünniriik/-koht
—
Kodakondsus
—
Eelmine alaline elukoht ja praegusesse alalisse elukohta saabumise kuupäev või alaline elukoht aasta enne loendust
—
Leibkonnaliikmete omavahelised seosed
1.1.2.
Tuletatud andmed
—
Kogurahvastik
—
Paikkond
—
Leibkondlik seis
—
Perekonnaseis
—
Tuumperekonna tüüp
—
Tuumperekonna suurus
—
Tavaleibkonna tüüp
—
Tavaleibkonna suurus
1.2.
Kohustuslikud andmed järgmiste geograafiliste tasandite puhul: riiklik, NUTS 1, NUTS 2
1.2.1.
Tuletamata andmed
—
Alaline elukoht
—
Töökoha asukoht
—
Sugu
—
Vanus
—
Seaduslik perekonnaseis
—
Hetke hõiveseisund
—
Amet
—
Majandusharu
—
Tööalane staatus
—
Haridustase
—
Sünniriik/-koht
—
Kodakondsus
—
Kas on kunagi välismaal elatud ja riiki saabumise aasta (1980 ja hiljem)
—
Eelmine alaline elukoht ja praegusesse alalisse elukohta saabumise kuupäev või alaline elukoht aasta enne loendust
—
Leibkonnaliikmete omavahelised seosed
—
Leibkondade valduse staatus
1.2.2.
Tuletatud andmed
—
Kogurahvastik
—
Paikkond
—
Leibkondlik staatus
—
Perekondlik staatus
—
Tuumperekonna tüüp
—
Tuumperekonna suurus
—
Tavaleibkonna tüüp
—
Tavaleibkonna suurus
2.
Eluasemega seotud andmed
2.1.
Kohustuslikud andmed järgmiste geograafiliste tasandite puhul: NUTS 3, LAU 2
2.1.1.
Tuletamata andmed
—
Elamispinna tüüp
—
Elamispinna asukoht
—
Tavaeluruumide valdusõigus
—
Elanike arv
—
Kasulik põrandapind ja/või eluaseme tubade arv
—
Eluruumid hoone tüübi järgi
—
Eluruumid ehitusaja järgi
2.1.2.
Tuletatud andmed
—
Eluaseme asustustiheduse standard
2.2.
Kohustuslikud andmed järgmiste geograafiliste tasandite puhul: riiklik, NUTS 1, NUTS 2
2.2.1.
Tuletamata andmed
—
Elamistingimused
—
Elamispinna tüüp
—
Elamispinna asukoht
—
Tavaeluruumide valdusõigus
—
Omandi liik
—
Elanike arv
—
Kasulik põrandapind ja/või eluaseme tubade arv
—
Veevarustussüsteem
—
Tualettruum
—
Vannituba
—
Kütte tüüp
—
Eluruumid hoone tüübi järgi
—
Eluruumid ehitusaja järgi
2.2.2.
Tuletatud andmed
—
Eluaseme asustustiheduse standard

Summary:
Rahvastiku- ja eluruumideandmete kogumise ühised eeskirjad
Rahvastiku- ja eluruumideandmete kogumise ühised eeskirjad
 
KOKKUVÕTE:
määrus (EÜ) nr 763/2008 rahva ja eluruumide loenduste kohta
MIS ON MÄÄRUSE EESMÄRK?
Selles sätestatakse ühised eeskirjad rahva ja eluruumide loenduse statistiliste andmete kohta ELis.
Selle eesmärk on loendusandmete igakülgne ja paindlik levitamine, samuti nende kvaliteedi läbipaistvus.
PÕHIPUNKTID
Andmete esitamine
ELi riigid esitavad Euroopa Komisjonile (Eurostatile) andmed rahvastiku kohta, mis sisaldavad:isikute, perekondade ja leibkondadega seotud erinevaid demograafilisi, sotsiaalseid ja majanduslikke näitajaid;  riikliku, piirkondliku ja kohaliku tasandi andmeid eluruumide kohta.  Need andmed on esitatud määruse lisas ja selle rakendusmäärustes.
Andmeallikad
Määruses sätestatakse andmeallikad, mis on ELi riikide statistika aluseks. Siia hulka kuuluvad:tavapärased loendused;  registripõhised loendused;  tavapäraste loenduste ja valikvaatluste kombinatsioon;  registripõhiste loenduste ja valikvaatluste kombinatsioon;  registripõhiste loenduste ja tavapäraste loenduste kombinatsioon;  registripõhiste loenduste, valikvaatluste ja tavapäraste loenduste kombinatsioon ning  asjakohased uuringud vahelduvate valimitega (jadaloendused).  Andmekaitse
ELi riigid võtavad kõik andmekaitse nõuete täitmiseks vajalikud meetmed. Käesolev määrus ei mõjuta liikmesriikide endi andmekaitsealaseid õigusnorme.
Andmete edastamine
Iga liikmesriik määrab kindlaks kuupäeva, mille kohta andmed edastatakse (võrdluskuupäev) ja mis jääb võrdlusaastasse. Esimene võrdlusaasta on 2011. aasta. Võrdlusaastad langevad iga kümnendi algusesse.
ELi riigid teatavad Eurostatile esitatud statistika mis tahes muudatustest või parandustest, samuti valitud andmeallikate ja metoodika mis tahes muudatustest. Seda tehakse hiljemalt üks kuu enne muudetud andmete avaldamist.
ELi riigid esitavad Eurostatile lõplikud, kinnitatud ja kokkuvõtlikud andmed ning metaandmed 27 kuu jooksul pärast võrdlusaasta lõppu.
Käesoleva määruse nõuete täitmiseks võttis Euroopa Komisjon 2010. aastal vastu esimese programmi võrdlusaasta 2011 statistiliste andmete ja metaandmete kohta ning 2017. aastal võeti vastu teine programm võrdlusaasta 2021 andmete kohta.
ELi riigid edastavad Eurostatile andmed kooskõlas ELi õigusega konfidentsiaalsete statistiliste andmete edastamise kohta nagu need on sätestatud määruses (EÜ) nr 223/2009. Nad tagavad, et edastatud andmed ei võimalda statistiliste üksuste otsest identifitseerimist. Edastamine toimub elektroonilisel kujul kooskõlas Euroopa statistikasüsteemi komitee, komisjoni (Eurostati) abistav ja nõustav komitee, kinnitatud spetsifikatsioonidega,
Kvaliteedi hindamine
ELi riigid tagavad, et määruse nõuete täitmiseks valitud andmeallikad ja metoodika vastavad määruses esitatud rahva ja eluruumide loenduste olulistele tunnustele:individuaalloendus,  samaaegsus,  universaalsus kindlaksmääratud territooriumil,  väikest ala käsitlevate andmete kättesaadavus ja  kindlaksmääratud sagedus.  ELi riigid esitavad Eurostatile aruande edastatud andmete kvaliteedi kohta, selgitades, mil määral valitud andmeallikad ja metoodika vastavad rahva ja eluruumide loenduste olulistele tunnustele.
Komisjon hindab edastatud andmete kvaliteeti. Komisjon esitab koostöös ELi riikide pädevate asutustega andmete ja metaandmete kvaliteedi tagamiseks väljatöötatud metoodikaalased soovitused, tunnustades eelkõige Euroopa Statistikute Konverentsi soovitusi rahva ja eluruumide 2010. aasta loenduste osas.
MIS AJAST MÄÄRUST KOHALDATAKSE?
Määrust kohaldatakse alates 2. septembrist 2008.
TAUST
Regionaal-, sotsiaal- ja keskkonnapoliitika arendamiseks vajab EL võrreldavaid ja usaldusväärseid andmed rahvastiku ning üksikisikute peamiste perekondlike, sotsiaalsete, majanduslike ja eluasemetunnuste kohta.
Lisateave:Rahva ja eluruumide loendus – Ülevaade (Eurostati veebisait)  Rahva ja eluruumide loendus – 2011. aasta loendus (Eurostati veebisait)  
PÕHIDOKUMENT
Euroopa Parlamendi ja nõukogu 9. juuli 2008 aasta määrus (EÜ) nr 763/2008, rahva ja eluruumide loenduste kohta (ELT L 218, 13.8.2008, lk 14–20)
SEONDUVAD DOKUMENDID
Komisjoni 23. mai 2017. aasta rakendusmäärus (EL) 2017/881, millega rakendatakse Euroopa Parlamendi ja nõukogu määrust (EÜ) nr 763/2008 rahva ja eluruumide loenduste kohta kvaliteediaruandeid käsitleva korra ja struktuuri ning andmete edastamise tehnilise vormingu osas ning muudetakse määrust (EL) nr 1151/2010 (ELT L 135, 24.5.2017, lk 6–14)
Komisjoni 20. aprilli 2017. aasta määrus (EL) 2017/712, millega kehtestatakse Euroopa Parlamendi ja nõukogu määruses (EÜ) nr 763/2008 sätestatud võrdlusaasta ning rahvastiku ja eluruumide statistiliste andmete ja metaandmete programm (ELT L 105, 21.4.2017, lk 1–11)
Komisjoni 22. märtsi 2017. aasta rakendusmäärus (EL) 2017/543, milles sätestatakse eeskirjad Euroopa Parlamendi ja nõukogu määruse (EÜ) nr 763/2008 (rahva ja eluruumide loenduste kohta) kohaldamiseks teemade ja nende jaotuste tehniliste spetsifikatsioonide osas (ELT L 78, 23.3.2017, lk 13–58)
Komisjoni 8. detsembri 2010. aasta määrus (EL) nr 1151/2010, millega rakendatakse Euroopa Parlamendi ja nõukogu määrust (EÜ) nr 763/2008 rahva ja eluruumide loenduste kohta kvaliteediaruandeid käsitleva korra ja struktuuri ning andmete edastamise tehnilise vormingu osas (ELT L 324, 9.12.2010, lk 1–12)
Määruse (EL) nr 1151/2010 hilisemad muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
Komisjoni 16. juuni 2010. aasta määrus (EL) nr 519/2010, millega võetakse vastu Euroopa Parlamendi ja nõukogu määruses (EÜ) nr 763/2008 sätestatud rahvastiku ja eluruumide statistiliste andmete ja metaandmete programm (ELT L 151, 17.6.2010, lk 1–13)
Komisjoni 30. novembri 2009. aasta määrus (EÜ) nr 1201/2009, millega rakendatakse Euroopa Parlamendi ja nõukogu määrust (EÜ) nr 763/2008, rahva ja eluruumide loenduste kohta seoses andmete ning nende jaotuste tehniliste spetsifikatsioonidega (ELT L 329, 15.12.2009, lk 29–68)
Euroopa Parlamendi ja nõukogu 11. märtsi 2009. aasta määrus (EÜ) nr 223/2009 Euroopa statistika kohta ning Euroopa Parlamendi ja nõukogu määruse (EÜ, Euratom) nr 1101/2008 (konfidentsiaalsete statistiliste andmete Euroopa Ühenduste Statistikaametile edastamise kohta), nõukogu määruse (EÜ) nr 322/97 (ühenduse statistika kohta) ja nõukogu otsuse 89/382/EMÜ, Euratom (millega luuakse Euroopa ühenduste statistikaprogrammi komitee) kehtetuks tunnistamise kohta (ELT L 87, 31.3.2009, lk 164–173)
Vt konsolideeritud versioon.
Viimati muudetud: 07.11.2017